Hans-Pavia Rosing (S), 2001-05-28:
Jeg skal prøve at gøre det kort og præcist, så vidt det er muligt.
Der står bl.a. i redegørelsen - og nu taler jeg selvfølgelig på Grønlands vegne, og det har jeg lagt mærke til med glæde - at miljøbistanden til det arktiske område fortsat vil støtte overvågning af miljøbelastningen af Arktis som dokumentation for udviklingen i den regionale og globale miljøbelastning samt gennemføre en række konkrete løsninger på fortsat uløste problemer i Grønland.
Her synes jeg der skulle have stået Arktis og ikke kun Grønland, for det er et kæmpeområde, det cirkumpolare område.
Jeg synes, det er vigtigt, at Grønland selvfølgelig er med i det her arbejde.
Jeg var med til Rio + 9 i New York her for et stykke tid siden sammen med de to ministre, og Arktis var på banen også i New York, og Arktis vil også være på banen til næste år.
Vi har jo Det Arktiske Råd, som efter de aftaler, der er lavet og nu med Finland som formandsnation vil komme med et samlet indlæg på Rio + 10 til næste år i Sydafrika.
Grønland var meget aktiv under Riomødet for snart 10 år siden - også i forberedelserne - og Grønland stod vel på en eller anden måde i spidsen for de otte arktiske nationer.
Jeg sagde også, da jeg kom tilbage fra New
York, at jeg ikke mener, at Grønland påtager sig den forpligtelse, som Grønland egentlig har i den forbindelse.
Men det kommer forhåbentlig.
Vi har også problemer i Grønland, som der står i papiret, vi har jo de her berømte sæler, vi har de store, flotte hvaler, vi har en jagt- og en fangstkultur i Grønland, som ikke altid forstås af resten af verden.
Så derfor må vi hele tiden forklare os, starte med Adam og Eva, når vi skal snakke om hvaler og sæler.
Men den forurening, vi har i Grønland, er ikke noget, som vi selv laver.
Vi har jo ikke nogen industrier i Grønland - ikke for nuværende i hvert fald; vi har en fiskerisektor.
Den forurening, vi har, som er utrolig voldsom, kommer fra Europa, fra USA, fra de store industrilande gennem havet, gennem havstrømmene, gennem luften, så vi er udsat for en kæmpe stor og meget alvorlig forurening i Grønland.
To eksempler: Der er mødre i Diskobugten, der er blevet advaret mod at amme deres børn, fordi der er tungmetaller i deres modermælk, og hvor kommer de fra?
Det ved vi jo alle sammen.
Man har fundet tvekønnede isbjørne på østkysten i Grønland.
Hvorfor?
En sidste ting, som nogle også har været inde på, er
handelsrestriktioner.
Alaska har de samme problemer, selv om de er en del af USA, stat nr. 50 i USA.
Så der er nogle ting, der ikke hænger sammen, som man skal være opmærksom på, når alle verdens ledere mødes her til næste år. Jeg har lige fået denne her tale i dag, som miljøministeren skulle have holdt her i sidste uge, men nu er den blevet omdelt.
Her siger miljøministeren: I Danmark var vi specielt alarmeret - det er på engelsk, men jeg oversætter - da vi fandt ud af, at de største påvirkninger i hele verden af POP, altså de dér tungmetalgifte, fandtes i Grønland, hvor de aldrig er blevet brugt.
Og hvorfor altså?
Jeg spørger bare.
Der sker altså nogle meget alvorlige ting, fordi klimaet nu engang er indrettet sådan, at alt det dér skidt, der produceres hernede, det flyver op til os eller svømmer op til os.
Men lad mig bare slutte med at rose Danmark og regeringen for det meget flotte arbejde, der bliver gjort, og vi er med hele vejen.